## Carlos Mazón destaca la importància del diàleg amb la Delegació del Govern per a impulsar el desenvolupament econòmic i social de la Comunitat Valenciana

*** El cap del Consell ha agraït la predisposició dialogant de Pilar Bernabé i ha expressat el seu desig que este clima es trasllade a la resta de representants en les Corts Valencianes i al president del Govern
* Assenyala que ha sol·licitat per segona vegada la convocatòria “urgent” de la Conferència de Presidents, així com la Conferència Sectorial d’Immigració, el soterrament del pas a nivell d’Alfafar i una dotació extraordinària de places MIR
* Anuncia que “farà un pas avant” per a demanar la gestió de l’ingrés mínim vital “amb els mitjans adequats” si es confirma esta transferència a altres comunitats
* Insta a la necessitat d’un nou sistema de finançament per a la Comunitat Valenciana i exigix un fons d’anivellament que ens compense “com a l’autonomia pitjor finançada”
* Mazón posa com a exemple d’acord que beneficia els valencians l’autorització de la nova terminal de contenidors del port de València
* Convida el Govern central a participar en la Mesa de l’Aigua per a defendre “des del rigor i el diàleg” les necessitats hídriques del nostre territori
* Reivindica a l’executiu central la segona pista de l’aeroport Alacant-Elx i l’ampliació de Manises per a millorar la connectivitat turística**

**València.**

El president de la Generalitat, Carlos Mazón, ha mantingut hui la primera reunió de treball amb la delegada del Govern a la Comunitat Valenciana, Pilar Bernabé, en la qual ha apel·lat al “diàleg i la col·laboració” amb la finalitat d’impulsar el desenvolupament econòmic i social del nostre territori.

En esta trobada, el president ha abordat amb la representant del Govern central les “prioritats irrenunciables i les reivindicacions històriques de la Comunitat” en matèria econòmica, sanitària, educativa i d’infraestructures, entre altres.

El cap del Consell ha destacat la relació “fluida i extraordinària” amb la delegada del Govern i ha agraït la seua “predisposició i cooperació” amb les necessitats de la Comunitat Valenciana.

Així mateix, ha expressat el seu desig que este clima de diàleg amb la delegada del Govern es trasllade a la resta de representants en les Corts Valencianes i al president del Govern.

En este sentit, ha manifestat que “en dos ocasions” ha expressat a Pedro Sánchez la seua sol·licitud per a convocar la Conferència de Presidents de “manera urgent” i ha recordat que, segons l’article 4, si no es convoca quan la sol·liciten més de 10 comunitats autònomes, “s’està incomplint el reglament”.

Igualment, Carlos Mazón ha traslladat a Pilar Bernabé el contingut de la carta remesa al ministre de Transports i Mobilitat Sostenible, Óscar Puente, perquè el soterrament del pas a nivell d’Alfafar-Sedaví siga una realitat. Així, ha recordat que la Generalitat Valenciana actualitzarà l’estudi sobre este soterrament i el posarà a la disposició del Govern central. Així mateix, ha reivindicat que el soterrament siga inclòs en els Pressupostos Generals de 2024 perquè “este punt negre i dramàtic puga ser prioritzat i solucionat”.

De la mateixa manera, ha manifestat la “urgència” d’un nou sistema de finançament per a la Comunitat Valenciana i ha exigit un fons d’anivellament que compense el nostre territori “com al pitjor finançat”.

**Principals reivindicacions en matèria social**

En matèria d’igualtat i serveis socials, ha ratificat la “bona coordinació” en la defensa dels drets de la dona i les polítiques d’igualtat. En este sentit, ha subratllat l’augment del 37 % de la partida d’Igualtat en els pressupostos de la Generalitat Valenciana i ha reclamat al Govern d’Espanya que augmente els fons compromesos de la dependència “per a passar d’aportar-hi el 21 % al 50 % que marca la normativa”.

El cap de l’executiu valencià ha anunciat que la Comunitat Valenciana “farà un pas avant” per a sol·licitar la gestió de l’ingrés mínim vital “amb els mitjans adequats” si es confirma esta transferència a altres comunitats.

També ha recordat la petició de la vicepresidenta segona i consellera de Serveis Socials, Igualtat i Habitatge, Susana Camarero, de sol·licitud urgent d’una conferència sectorial sobre les competències d’immigració.

En l’àrea de Sanitat, Carlos Mazón ha recordat la “urgència i la necessitat d’una dotació extraordinària de places MIR, perquè la manca d’efectius sanitaris és molt important”.

En eixe sentit, ha manifestat la seua voluntat que el Govern coordine les diverses comunitats autònomes des de la Conferència Sectorial de Sanitat perquè siga possible compartir historials clínics entre els territoris diferents, i així “atendre millor els pacients”.

En matèria educativa ha sol·licitat al Govern d’Espanya que eximisca del requisit del màster de formació pedagògica per a agilitzar la cobertura de les vacants d’Informàtica.

També ha reclamat un augment de la dotació per als jutjats de la Comunitat Valenciana per a lluitar contra la violència “en tots els seus extrems”, a més de respondre a una “històrica mancança” en les places de policia nacional adscrites a la Comunitat Valenciana, i que puguen arribar a les 500 places enfront de les 395 actuals.

**Infraestructures estratègiques per a la Comunitat Valenciana**

En matèria d’infraestructures, el cap del Consell ha assenyalat que des de la Generalitat “som reivindicatius” en aspectes tan importants com la rodalia, que continuen sent una “preocupació” per a tots els valencians, o el corredor mediterrani, que, encara que “arriba tard, ha millorat l’execució d’esta infraestructura en l’últim any i mig”. En esta línia, també ha insistit en la necessitat d’accelerar “el Parc Central de València”.

Durant la seua intervenció, Mazón ha agraït “el treball, l’actitud, la coordinació i la intermediació pel bé de la Comunitat Valenciana” de la delegada del Govern en l’autorització de la nova terminal de contenidors en l’ampliació nord del port de València. Una labor que el cap del Consell ha fet valdre com a exemple de “coordinació” i que des del diàleg sorgixen acords que “arriben a bon port”.

El màxim representant de l’executiu valencià també s’ha referit a la protecció de la nostra costa. “Des de la Generalitat continuarem reivindicant una reforma de la Llei de costes mentre continuem treballant en una normativa pròpia que puga minimitzar algun dels impactes negatius de la llei actual”.

El president Mazón també ha traslladat a la delegada del Govern la posada en marxa en els pròxims mesos de la Mesa de l’Aigua de la Comunitat Valenciana, a la qual estan convidades les diverses confederacions hidrogràfiques dependents del Govern central. “Volem que en esta Mesa estiguen representats tots els agents”, ha indicat Mazón, que hi ha afegit que esta entitat serà un “fòrum de diàleg des del rigor per a defendre les nostres necessitats hídriques i que servisca per a posar llum sobre debats que a vegades escapen al rigor”.

En Turisme, el cap del Consell ha sol·licitat al Govern central la millora de la connectivitat turística i ha reclamat inversions clau, com ara la “segona pista de l’aeroport Alacant-Elx Miguel Hernández i l’ampliació de Manises”.

En esta àrea, també ha transmés la preocupació pel programa de l’IMSERSO, que, “a costa de la butxaca dels valencians, estem compensant amb fons suplementaris per a fer-lo viable”. Així, ha instat el Govern d’Espanya a resoldre este problema.

Finalment, el responsable del Govern Valencià ha explicat la seua inquietud pel compliment dels “terminis, l’execució i el desenvolupament” dels fons europeus Next Generation, i ha apel·lat al “diàleg” per a rebre més programes europeus en una matèria en la qual “ens la juguem tots”.

Fecha: 17/01/2024